Panevėžio siaurojo geležinkelio viadukas

Panevėžio siaurojo geležinkelio viadukas – Aukštaitijos siaurojo geležinkelio linijos viadukas, stovintis Panevėžyje, virš Senamiesčio gatvės (kelio ) ir  plačiojo geležinkelio Panevėžys-Kupiškis pervažos, 2,2 km į rytus nuo Panevėžio geležinkelio stoties, miesto šiaurės rytiniame pakraštyje. Prie viaduko, siaurojo geležinkelio pylime, įrengtas pėsčiųjų ir dviračių tako tunelis, šalia stovi geležinkelio pervažos budėtojo namelis. Automobiliai važiuoja dviejų eismo juostų keliu.

Transporto statinys stūkso pramoninėje miesto zonoje. Viaduko ir kertamų kelių konfigūracija plane primena kiek pasuktą šešiakampę Gyvenimo žvaigždę.Viaduko ir kertamų kelių konfigūracija žemėlapyje (maps.lt) Joje vertikalė – automobilių kelias, abi įstrižainės – geležinkeliai.

Regioninės reikšmės inžinerinis paminklas, 1996 m. įrašytas į LR Kultūros vertybių registrą (Nr. ). Tai vienintelis Lietuvoje geležinkelio viadukas virš kelio ir geležinkelio.

 Istorija 

Pastatytas 1938 m., pylimui prieš ir už viaduko supilti panaudota 70 tūkst. m³ žemių. Visas pylimas driekiasi 3 km. 1954 m. viadukas rekonstruotas. 1996 m. viadukas įrašytas į Kultūros vertybių registrą.

 Konstrukcija 

Viadukas gelžbetoninės konstrukcijos, trijų tarpatramių, iškilęs ant dviejų atramų. Jo ilgis – 23,6 m, plotis – 3,5 m, aukštis – 7,5 m. Abi viaduko atramos gelžbetoninės, rėminės, laikančios gelžbetonines gembinės konstrukcijos sijas. Viršuje, ant viaduko patiesti siaurojo geležinkelio bėgiai, kuriuos laiko mediniai pabėgiai. Įrengti betoniniai laipteliai su metalo turėklais pylimo šlaituose.

 Šaltiniai 


Kategorija:Lietuvos viadukai
Kategorija:Geležinkelio tiltai Lietuvoje
Kategorija:Panevėžio paveldas
Kategorija:Panevėžio tiltai
Kategorija:Lietuvos siaurieji geležinkeliai
Kategorija:Lietuvos kultūros vertybės: geležinkelio tiltai